Pročko, Jozef, poslanec NR SR (2024-06-20):
Takže milé kolegyne a kolegovia, ešte raz. Táto vládna koalícia vie, ako je dôležité umlčať pravdu. Vedia, prečo to majú urobiť, a vedia, ako to majú urobiť. To, čo tu predviedol pán Jarjabek vo svojom vystúpení, je jasný dôkaz toho, ako chaoticky nielen tento zákon pripravili, ako k tomu pristupujú. Nebudem rozprávať o tom, že pán Jarjabek je tu naozaj dlhé roky a mohol by vedieť, ako tento proces prebieha. Ale spomenul som pána Jarjabka aj preto, lebo jeho vystúpenia na adresu novinárov sú veľmi-veľmi nepríjemné, veľmi-veľmi ubližujúce. A práve oni sú to, ako aj pán Jarjabek, aj koaliční poslanci, vláda, ministri, ktorí rozprávajú o novinároch, že sú prostitútky, že sú to, že sú to hyeny politické, že slúžia politikom. Ale len tí novinári, ktorí píšu o tom, píšu pravdu o tom, čo táto vládna koalícia robí. Novinári, ktorí sú z Infovojny, alebo novinári z TV bývalej Slovan, Peťko a Maťka, ktorí si pozývajú do svojich relácií dezinformátorov, ľudí, ktorí šíria hoaxy, ktorí šíria klamstvá, tak to je, to je čistá katastrofa. Ja len chcem taký jeden príklad. Viete, v tých televíziách, v tých, v tej Infovojna a tieto ďalšie hoaxové televízie, sa šírili také klamstvá aj o pandémii. A oni chcú napríklad, aby sa tam šíril verejný, aby sa tam šírili správy, ktoré sú aj alternatívne. Sám pán autor tohoto pamfletu, pán Machala, povedal, že Zem je plochá, a toto by sa malo predsa v Slovenskej televízii o tomto rozprávať. Ja, ja mám takú jednu krásnu vec, ktorú mi poslal jeden môj kolega. Človek, ktorého si veľmi vážim. Povedal, že ak môžem, Jozef, mám iba dve veci, že povedz, prosím ťa, že v zákone a charte je napísané, že pilierom demokracie a humanizmu nie je to trhovisko, ale vyváženosť neznamená, že v diskusii o holokauste sedí jeden deportovaný a jeden z SS. To je, viete, to je tak, ako naozaj oni si to predstavujú, tú, tú terajšiu SVTR alebo tú novú ich televíziu spôsobom, že naozaj sa tam bude uverejňovať všetko. To znamená, že keď na školách učíme Pytagorovu vetu, alebo keď na školách učíme históriu, tak mala by sa tá história inak prezentovať. A ja, ja si to nemyslím. Ja som práve opak pravdou, že by sa práve malo hovoriť o tom, že Zem nie je plochá, a takíto ľudia, ktorí toto tvrdia, by nemali byť pri... ani pripustení do verejného priestoru, aby sa tam šírili takéto hoaxy. Čiže tvrdia o novinároch, naši politici z koalície, že sú to hyeny, politické prostitútky. Ale tí iní, napríklad aj ten Bombic, ku ktorému chodí aj Šutaj Eštok, ku ktorému chodia, tak ten, ten, to je super, to je, to je super človek. Takí môžu byť. (Rečník sa otočil smerom k predsedajúcim.) Počuli ste ho? Čo je? To je ten, čo päsťami bil Igora Matoviča odzadu. Čo je? Čo chceš? Ja si môžem robiť, čo chcem! Ja som ten, čo si robí, čo chce. Namiesto toho, aby povedal, prepáčte, vyrušujem vás, pán Pročko , sadol si. Čo je? A Vaľová vykrikuje zase. Vaľová, Vaľová. Čiže rozprávajú, rozprávajú, keby Vaľová takto, keby som kričal ako Vaľová, tak už tuná, Pročko, nevyrušujte , ale Vaľová môže vykrikovať, čo chce. Rozprávajú, že Zem je plochá a poďme s tým do Slovenskej televízie. Neskutočné! Najväčším ich, jedným z tých najväčších argumentov je, že sme spolitizovali, že sme spolitizovali verejnoprávnu televíziu, lebo sme zrušili koncesionárske poplatky. Ja osobne som absolútne súhlasil s návrhom SaS a bol som veľmi rád, že ho predložili. Pretože koncesionárske poplatky aj podľa mňa by občania nemali platiť. Občania by mali mať verejnoprávnu televíziu zadarmo. Opak je pravdou. Štát, štát musí dať verejnoprávnej televízii peniaze. Oni povedali, že sme spolitizovali RTVS. No, spolitizovali ju oni, pretože zobrali im peniaze a povedali, že ak nebudete robiť to, čo my chceme, tak vám žiadne peniaze nedáme. Zákon by mal jasne stanoviť, že verejnoprávna televízia dostane toľkoto a toľkoto peňazí a tie peniaze ešte sa budú vďaka inflácii, budú sa zvyšovať a navyšovať. Toto je to spravodlivé pre vás, milí občania, ja nechcem, aby ste platili koncesionárske poplatky, nech máte tú verejnoprávnu televíziu zadarmo, a je to správne. Len oni tvrdia, že je to spolitizované. Je to klamstvo a je to lož. Je to lož! Práve oni to spolitizovali tým, že povedali, no, viete čo, my vám nedáme, my vám dáme menej peňazí a keď nebudete poslúchať, tak vám dáme ešte menej peňazí. To, že idú spolitizovať oni verejnoprávnu televíziu, je neodškriepiteľný fakt. Rada, nová rada bude voliť riaditeľa televízie. Áno, riaditeľ televízie sa volil aj tu a bolo naozaj po širokej dohode všetkých strán a väčšina, väčšina si teda toho riaditeľa zvolila. Ale teraz, priatelia, to vymysleli ešte rafinovanejšie. Ešte sofistikovanejšie. A tvrdia, že tá rada bude vlastne, to je taká čestná a charitatívna organizácia, tá rada, že to nemá obdobu. Do rady, do rady, ktorá má mať deväť členov, tak, priatelia, troch členov, štyroch členov vymenúva a odvoláva minister kultúry Slovenskej republiky. Ministerka, štyroch členov ministerka, hej? Z toho troch členov rady vymenuváva a odvoláva z radu odborníkov z oblasti médií, audiovízií a tak ďalej a tak ďalej a jedného ministerstvo financií. Ale vlastne veď to je vláda, vlastne politici určia, politici určia, vládni politici, nie parlament, určia, kto bude, ktorí štyria tam budú. No a piatich členov rady odvoláva Národná rada Slovenskej republiky. Takže piatich zase dodajú politici. Piatich dodá táto koalícia a vidíte, ako sa to tu deje, nemajú žiadny problém. Takže deväť členov, ktorých, ktorí budú voliť riaditeľa Slovenskej televízie, je čisto politická firma na základe politickej objednávky tejto vládnej koalície. Žiadne také, že to budú odborníci, alebo že to budú, nie, nie. Budú to členovia rady nanominovaní politickou koaličnou väčšinou. A taký je fakt, taký je fakt. A táto rada okrem iného určuje plat riaditeľovi a povie: No počúvaj, ty keď nebudeš poslúchať, zlatý môj, ty keď nebudeš poslúchať, tebe zoberieme plat. Zase vykrikuje Vaľová, zase vykrikuje, myslíte, že aj ju upozorní niekto? To je vraj neskutočné. (Výkriky v sále a potlesk.) Môžem pokračovať, Vaľová? Môžem? Ďakujem. (Reakcia z pléna.) Á, ospravedlňujem sa, mea culpa, mea maxima. Pani Vaľová, vykrikujúca stále, neustále. Môžem pokračovať? Ďakujem. Čiže táto rada je spolitizovaná a naozaj absolútne vôbec nie je nezávislá inštitúcia. Ale oni vám idú rozprávať, milí občania, oni vám idú rozprávať, my ideme odpolitizovať televíziu a nový riaditeľ bude naozaj riaditeľ odborník, ktorého zvolia ľudia, ktorých sme tam dosadili my. Vaši milujúci politici. Úplne, ale úplne mokobuko, morálny kódex budovateľa komunizmu, mladší neviete, čo to je. Ale my vieme, čo je mokobuko. Je (povedané s pobavením) etická komisia, to je niečo, čo nemá obdobu, čo nemá pre mňa obdobu. Etická komisia. Komunisti mali svojich politrukov a potom na tom ústrednom výbore strany hodnotili, že či Dostál je vhodný, či Dostál dobre pracuje, Ondrej Dostál, prepáčte, pán poslanec Ondrej Dostál hodne pracuje. Či je, prepáčte, nebudem, poslanec Galko, či je vhodný, či do... Toto robili komunisti. A dnes tu budeme mať etickú komisiu, etickú komisiu, ktorú, a teraz počúvajte ma veľmi dobre, to je niečo neskutočné, ktorú bude vymenuvávať predseda rady na základe predložených návrhov tak, aby zloženie etickej komisie bolo nasledovné. Milí Slováci, teraz počúvajte, toto je úžasné, jedinečné! Tak jeden člen, nominovaný registrovanými cirkvami a náboženskými spoločnosťami v Slovenskej republike. Čiže cirkvi, všetky registrované cirkvi sa spoja a navrhnú, navrhnú jedného člena. Myslím, že pán Prostredník s tým súhlasí, cirkvi si tam nanominujú jedného člena, ale robí toto, tak asi nesúhlasí. Povedal som pán Prostredník. Ne... nepovedal som, že je v čiernom. Ďalší jeden člen za oblasť ochrany záujmov národnostných menšín a etnických skupín žijúcich na území Slovenskej republiky nominovaný poradným orgánom vlády, poradným orgánom vlády Slovenskej republiky pre oblasť ochrany práv osôb patriacich národnostným menšinám, čiže jedného bude poradný orgán menovať, jedného bude poradný orgán do tej etickej komisie. Jeden člen, jeden člen za oblasť ochrany záujmov osôb so zdravotným postihnutím nominovaný komisárom pre osoby so zdravotným postihnutím. Čiže komisár pre zdravotne postihnutých bude jedného nominovať. Myslím, že s týmto pani poslankyňa, naša kolegyňa bude súhlasiť. Celkom v pohode. Jeden člen nominovaný Slovenským olympijským a športovým výborom, jeden člen nominovaný zástupcami celoštátnych reprezentatívnych záujmových združení právnických osôb, združených samosprá... združujúcich samosprávny kraj, mestá alebo obce. A teraz ide bonbónik, jeden člen nominovaný Maticou slovenskou. Ja som za, ja Maticu podporujem, ale Maticu slovenskú, prečítajte si tie matičné noviny, čo sa v nich píše, ako v matičných novinách, mali by byť nestranné, mali byť národné, ako opisujú tieto matičné noviny novinárov, ako opisujú, to je niečo neskutočné! A Matica slovenská zvýšila, dostala rozpočet od vlády dva, myslím, že dva milióny korún dostala? Myslím, že dva milióny korún. To znamená, že organizácia, ktorú vláda podporuje, tam ide niečo nominovať. Tak tu bude nezávislosť jak vyšitá! Jeden člen nominovaný Slovenskou akadémiou vied, jeden člen nominovaný právnickou osobou s celoštátnou pôsobnosťou zastrešujúcou detské mládežnícke organizácie a jeden člen reprezentujúci novinársku profesiou nominovaný celoštátnym reprezentatívnym výkonným orgánom samoregulácie na ochranu novinárskej etiky. Ale čo je dôležité? Ešte raz, členov etickej komisie vymenuváva predseda rady, vymenúva predseda rady na základe predložených návrhov tak, aby zloženie etickej komisie bolo nasledované, čo som prečítal. Viete, to je naozaj úžasné, že zložíme si etickú komisiu a tá etická komisia bude hodnotiť. A napríklad mne sa strašne páčil pán Farkašovský, ktorý povedal, pán Farkašovský, hneď si ho nájdem. Sekunda, pán Farkašovský. Pán Farkašovský povedal, že etická komisia bude posudzovať aj súkromný život novinárov. Úha! Čo je to posudzovanie súkromného života novinárov? Ako bude etická komisia posudzovať súkromný život novi... a ako súkromný život novinára ovplyvňuje to, že či, že či je správny, alebo nie? Všetci dobre vieme, akí sú homofóbni v Slovenskej národnej strane, to znamená, že keď novinár bude mať partnera alebo partnerku, tak čo povie Slovenská národná strana? No to nie je, to nie je, to nie je národné, ako môže mať novinár partnerku? Veď to je, veď preboha, veď Adam a Eva, to je to správne. Nie Adam a Adam. Toto bude posudzovať? Alebo čo bude posudzovať? Že ten novinár je scientológ? No tak nech je scientológ, mne to nevadí, nech je, čo chce. Čo bude posudzovať, aký osobný život? Vy ste, vy, vy, vy, aspoň poslanci koalície, rozmýšľate, čo idete, čo idete robiť? Mokobuko, morálny kódex budovateľa komunizmu. Etická komisia bude hovoriť, či ste dobrí, alebo či ste zlí. Ale pozor, je tu ešte jedna vec. Keď budete mať nejaký príspevok ako novinár v televízii, vo verejnoprávnej, ktorý sa nebude páčiť, taká etická komisia tiež môže povedať, že toto nebolo pekné a ešte raz to spravíte, tak vás vyhodíme. Rada vás vyhodí, však ja, ježišikriste. Alebo dostanete iné miesto. Ja si pamätám za čias jedného pána riaditeľa, kedy sa, kedy sa naozaj filtrovali príspevky, kedy sa robila obrovská cenzúra. Za čias, keď pán Michelko bol asistent Mariána Augustína Húsku, za čias, ešte keď pán Jarjabek bol v HZDS, kedy sa rozprávalo, čo sa môže vysielať a čo sa nemôže vysielať. Viete o tom, že pán Danko sa priznal k tomu, že vlastne on určoval, kto bude moderátorom televíznej politickej relácie? To je neskutočné, to je neskutočné! To je, ja som zažil tie časy, ja som zažil tie časy a bol som vtedy v Slovenskej televízii a môžem vám povedať, že to bola čistá katastrofa. Tí ľudia sa báli, tí ľudia sa báli o svoje miesta, mali svoje rodiny a bolo im povedané, keď nebudeš robiť to, čo ti poviem, tak ťa vykopnem. A do súkromnej televízie ťa nezoberú. To bola čistá katastrofa. Kapusta, Pogáčová, Fašírka, škoda, že tu nie je Ferko Mikloško, ktorý by vám vedel povedať, čo zažíval, ale, ale aj ja. Čo zažívali umelci, treťotriedni umelci, ktorí sme boli protestovať vtedy na ministerstve kultúry a priviazali sme sa na ministerstve kultúry a policajti nás tam mlátili, lebo sme protestovali proti HZDS ministrovi, ktorý robil také veci, čo s kultúrou nemal. A teraz sa to deje opäť. Teraz musí byť kultúra národná, slovenská, tak ako slovenské jedlo, tak ako slovenské národné vysielanie. A keď nebude mať novinár dobrý občiansky život, tak nie je to dobrý novinár. Viete, Michelko povedal pri varení guľášu, vtedy čo s Huliakom varili guľáš na akcii Infovojny. Infovojna je dobrá, tá je dobrá, tá rozpráva o tom, že vy ste zlí, progresívci sú zlí, OĽANO tu zničilo život každému človeku a Matovič je hyena, Pročko je psychopat, toto oni, Infovojna je výborná. To je, toto je to správne spravodajstvo. Tak na akcii Infovojny Michelko povedal, že v septembri končí Jančkárka, povedal Jančkárka a povedal, že končí Makara. Poslanec Národnej rady a politik, politik ide vyhadzovať z televízie ľudí! Viete si predstaviť, že by sme toto spravili počas nášho vládnutia, že by niekto z nás povedal, že v televízii končí Rezník alebo ten a ten? Ale veď my sme toho Rezníka tam nechali. A tu jak ziapu, že očkovacia lotéria, veď očkovacia lotéria bola za Rezníka, za Rezníka, za riaditeľa, ktorého ste si tam dosadili vy! Vy ste si ho tam dosadili! A v očkovacej lotérii tie peniaze nešli Výbohovi, nešli tie peniaze Kočnerovi, tie peniaze išli ľuďom. Veď to je naozaj, že Danko, keď priznal, že kto môže moderovať reláciu O 5 minút 12 a kto nie. On určoval, Danko! Veď to je, to je choré! To je strašné, to je strašné! Protest proti tomu, čo sa tam deje, robia aj zamestnanci, nie jeden, nie dvaja. Michelko to zľahčuje a rozpráva, že to je hysterická menšina, nejakých pár ľudí. No nie. Ja som videl tie protesty, nechodil som na ne, nechcel som, aby sa to spolitizovalo, ale podporujem mojich kolegov bývalých v RTVS. A videl som, koľkí ľudia protestujú proti tomu, čo sa tam ide diať. To nie je jeden, dvaja, hysterická. To je drvivá väčšina slušných novinárov a slušných zamestnancov televízie, verejnoprávnej televízie. Tak ja som zvedavý, lebo povedal Jarjabek, povedal, že no a čo, a čo, tak keď budú protestovať, veď nikto si ani nevšimne, že RTVS vysiela. RTVS získala na základe hodnotenia aj vašich voličov vysoký rating. To spravodajstvo má vysoký rating. Ale nie preto, že to chce, že to chce Pročko, alebo že to chce tuto Mišo Sabo, nie. Preto, lebo ten rating dali ľudia. Obyčajní ľudia dali ten rating Slovenskej televízii. No, priatelia, aby som povedal aj názory iných ľudí, chcem vám povedať, že viete, podľa Šimkovičovej porušuje rozhlas a televízia ľudské práva v tom, že v diskusných reláciách bola, bolo presadzované len jedno spektrum názorov. To mi napísala moja jedna veľmi dobrá kamarátka. Nie je to pravda. Chodili ste do televíznych relácií? A mali ste tam právo vyjadriť svoj názor. Ale práve preto, že vás tí moderátori nachytali na hruškách, práve preto, že ste klamali, že ste zavádzali, práve preto, že tam vymýšľate, trepete hoaxy. Veď jak môže povedať niekto, kto vyšetruje pandémiu, že pandémia neexistuje? Tak potom načo rozpráva ten jeden, že tu zomrelo, že sme zabili 21-tisíc mŕtvych. Čo je on? Veď pandémia neexistovala, tak kto zabil 21-tisíc mŕtvych?! A je to doktor, je to doktor, ale je z SNS. A to je národné. Keď SNS povie, že pandémia nebola, tak pandémia nebola. A za tých mŕtvych bude zodpovedný Matovič. Chodil a očkoval ich tými čipmi, či čip lídermi. Ale pozor, teraz Gašpar predkladá návrh, že môžu odpočúvať ľudí bez toho, že by si pýtali od sudca, od sudcu povolenie. To je sila, to je sila, priatelia! Predtým nám dali nanočipy do nosa a nás budú sledovať, to je problém. Ale teraz nás bude sledovať Fico a Gašpar, ale to je v poriadku, oni sú, oni sú v pohode, oni nás môžu sledovať. Neskutočné, neskutočné! No a ešte mám jeden záverečný taký dotaz na otázku na mojich koaličných kolegov, milí kolegovia, veľa, veľa z vás zažilo Mečiarove roky. Veľa z vás zažilo to, čo si zo Slovenskej televízie urobil Mečiar. Ja, vy ste tu vtedy neboli, teraz ste sa dostali do verejného života, ste v Národnej rade, ja sa vás spytujem, vtedy to bolo správne? Vtedy to nebolo správne. Teraz, keď Fico, Danko, Pellegrini budú rozhodovať o tom, čo sa bude vysielať vo verejnoprávnej televízii, aké spravodajstvo pôjde vo verejnoprávnej televízii teraz, to je správne? Toto je to, čo učíte svoje deti? Učíte svoje deti, že je spravodlivé, aby obidva názory zazneli? Učíte svoje deti, že nie, človek nemá rozhodovať o tom, kto bude pracovať v televízii a nie, alebo učíte svoje deti, viete čo, je to v poriadku. Veď my sme, Robo Fico povedal, že to bude dobré, Danko si tam dá nejakého svojho človeka a Danko bude rozhodovať o tom, kto môže a kto nemôže moderovať reláciu. Toto je nič iné ako ovládnutie, politické ovládnutie Slovenskej televízie a ja som hlboko presvedčený, že je veľká väčšina ľudí, ktorí toto vidia. To, že vám to vaši voliči schvaľujú a že si schválite tento odporný, nechutný zákon, s ktorým z verejnoprávnej televízie si spravíte politickú slúžku a budete zase novinárov častovať vašimi odpornými, nechutnými vulgarizmami, to je niečo, čo sa vám vráti.